Papersnake/gushiwen huggingface dataset:
去岁秋初抵鮀江，今仍客游至此，思之怃然 其二
丘逢甲（清代）

沦落天涯气自豪，故山东望海云高。西风一掬哀时泪，流向秋江作怒涛。
潇湘八景·平沙雁落
宋宁宗（宋代）

漂泊楚天长，同群兄弟行。
朔风离塞漠，落日下潇湘。
古碛多葭菼，平田足稻粱。
飞鸣眇空际，布武作文章。
问津园 其一
张坦（清代）

一抹疏林万点烟，渔火网集乱汀前。红衫青笠垂杨下，引得溪光上钓船。
次韵红蕉
方岳（宋代）

霜林蕉叶尚横陈，不易禁寒夜向晨。
以貌取人通休似，其心如我别般春。
两年开就花何晚，千里移将句有神。
待学伊蒲修净供，自烹菡萏当猩唇。
戏孙陈二弟 其一
洪适（宋代）

城东卜筑有期无，须为檐楹动百株。可忍非时归爨下，合尖何似助浮图。
谢刘韶美送酒
李石（宋代）

别恨连湖海，惊心阅岁年。
思君愁北阙，将母上西天。
更酌鹅黄酒，如浮鸭绿川。
不须忧九折，忠孝得双全。
鼓腹无所思朝起暮归眠湫明诗也以诗定韵为十
滕岑（宋代）

立夏少半月，谷雨是今朝。
梅子酸着齿，麦穗长半腰。
天运不暂停，又将转斗杓。
无复冬裘御，重取夏扇摇。
偈颂一百零二首
释绍昙（宋代）

太白峰前施小伎，渊嘿雷霆人自畏。
瓦砾翻成释梵宫，古佛门风重振起。
不堕功勋，等闲游戏。
金毛狮子忽翻身，草木昆虫俱收泪。
戏赠江仲嘉司兵
程俱（宋代）

君不见谢公栖迟乐东土，起作司马征西府。莫年谈笑有穰孙，鹤唳风声走强虏。

又不见子猷剡川高兴阑，肯随鹤书落人间。不知骑曹底官职，朝来拄颊看西山。

平生清真翠岩老，泉石膏肓偶同调。岁寒落落见孤松，不忍低眉宁枯槁。

年来无米继朝炊，闻说吴兴富鱼稻。不妨来作古司兵，士卒投醪止凫藻。

美哉洋洋霅溪水，秋塘百里荷花绕。当年钓徒放浪处，醉目悠然送归鸟。

斯人不死世不识，往往凌波弄瑶草。君方参同佐龙虎，我欲治荒种梨枣。

会当月夜见庞眉，一笑超然凌八表。
颂古三十九首
释道枢（宋代）

有禅无师真可笑，大唐国裹何处讨。
可怜多少路行人，噇却酒糟随路倒。
凤凰台上忆吹箫 由都返晋，作函寄怀都中姊妹
左锡嘉（清代）

天遣悲欢，地经离合，黯然魂已都消。记藕花生日，昨岁今朝。

一觉春明好梦，涵秋阁、翠耸晴郊。留虚座、招云款月，酒斝诗瓢。

苕苕。这番判袂，长笛里关山，木落风高。悔不应轻别，结想徒劳。

纵有鱼笺雁帛，那当得、同话凉宵。凉宵永，空馀泪珠，湿透鲛绡。
和许宰寓武邑赓杨丞靖安八咏
舒邦佐（宋代）

市人常是醉昏昏，买尽青铜酒已浑。
健倒投床都不同，日高犹未启重门。
导引·民康俗阜
佚名（宋代）

民康俗阜，万国乐升平。庆海晏河清。唐尧禹舜垂衣化，讵比我河明。九天宝命垂丕贶，云物效祥英。星罗羽卫登乔岳，亲告禅云亭。我河垂拱，惠化洽文明。盛礼庆重行。登封降禅燔柴毕，天仗入神京。云雷布泽遍寰瀛。遐迩振欢声。巍巍圣寿南山固，千载贺承平。
访隐者不遇
陆游（宋代）

秋高数色青如染，寒雨霏微时数点。
兰亭在眼久不到，每对湖数辄怀歉。
雅闻其下有隐士，漠漠孤烟起松崦。
独携拄杖行造之，枳篱数曲柴门掩。
笛声尚斤人已遯，日啜薄糜终不贬。
何如小住共一尊，数藜野芋分猿嗛。
失调名
佚名（宋代）

倚风三喷横竹。
次韵闻复西湖夏日六言 其十
释道潜（宋代）

河汉斗杓横七，重城漏鼓传三。露鹤一声何许，嘎然震响空岩。
蚊二首
刘克庄（宋代）

昔曾蹴龙象，而况尔区区。
敢以一只口，当吾七尺躯。
□生形猥琐，扑杀血模糊。
欲换秋衣著，渠犹恋布襦。
陈老父携茶见访因留小饮二首 其二
郭祥正（宋代）

怜我非辜挂网罗，手携筇杖数相过。一杯得伴仙翁醉，谗喙虽长奈我何。
潇湘八景诗·渔村夕照
张经（宋代）

日落大江头，返照江村里。
独有羡鱼翁，垂纶收不起。
驾幸太学
韩忠彦（宋代）

恢崇儒教顿生光，天子亲来幸上庠。
星弁煌煌环帝座，霜袍密密缀周行。
庙祠稽首尊先圣，书义终篇劝嗣王。
学道深惭非入室，此辰荣事亦升堂。
南山紫云山居 其四
黄镇成（元代）

树老秋仍露，山空晚更鲜。雨添舂药水，云湿种瓜田。

对榻僧长坐，闻钟客未眠。自应麋鹿性，疏散爱林泉。
念奴娇（和徐尉）
崔敦礼（宋代）

吴松江畔，对烟波浩渺，相忘鸥鸟。日日篮舆湖上路，十里珠帘鸟笑。高下楼台，浅深溪坞，著此香山老。辋川图上，好风吹梦曾到。

不用金谷繁华，碧城修竹，自比封君号。万壑千岩天付与，一洗寒酸郊岛。霖雨方思，烟尘未扫，合挽三江倒。功成名遂，却来依旧华表。
次韵六四叔村居即事十二绝
刘子翚（宋代）

桃花偏傍谪仙居，点缀高岩今几株。
力士铛边欠何物，着鞭跨马是狂图。
观水
旺都特那木济勒（清代）

傍岸携筇独步行，秋来一色碧澄清。无情水与人情似，随处翻波随处平。
和顾非熊先生题茅山处士闲居
储嗣宗（唐代）

归耕地肺绝尘喧，匣里青萍未报恩。浊酒自怜终日醉，

古风时得野人言。鸟啼碧树闲临水，花满青山静掩门。

唯有阶前芳草色，年年惆怅忆王孙。
芗林五十咏·企疏堂
杨万里（宋代）

堂上清如水，芗林对两疏。
只今诗社里，尽作企疏图。
还山吟
邹炳泰（清代）

秋色正萧洒，我行归故山。南山山深断行路，白云去去何时还。

秋岩幽绝瑶草碧，绿萝缘洞不可以径攀。长风吹落岭头月，流光倒入长林间。

手持赤城杖，飞度苍霞嶂。金仙一笑导我饮，一杯未竟已神王。

手解青囊所服之素书，但见朱文绿字纷殊状。我问灵修笑不语，海日欲出天鸡唱。

嗟予落拓作人羞，此生常作名山游。幽涧鸣泉绕石室，便拟一叶凌沧洲。
归云洞
周紫芝（宋代）

南华老明师，遗像颇清古。昔为挂空月，今作归云土。

云来初无心，云去定何处。空馀暗窦泉，翠盎含白乳。

华堂谁复枝，缺甃久未补。林深自成风，山润疑欲雨。

穷幽眼未餍，曳杖足已苦。入山无与迎，出山信谁阻。

有客自去来，山僧无一语。
山花子
和凝（五代）

莺锦蝉縠馥麝脐，轻裾花草晓烟迷。鸂鶒战金红掌坠，

翠云低¤

星靥笑偎霞脸畔，蹙金开襜衬银泥。春思半和芳草嫩，

碧萋萋。

银字笙寒调正长，水文簟冷画屏凉。玉腕重，金扼臂，

淡梳妆¤

几度试香纤手暖，一回尝酒绛唇光。佯弄红丝绳拂子，

打檀郎。
太华峰
汪元量（宋代）

华山山木乱纷纷，铁销垂垂袅袅猿。
石齿齿前光烁烁，壁岩岩后势奔奔。
奇奇怪怪云根耸，郁郁葱葱雾气昏。
上上上头仍上上，最高高处有乾坤。
颂古三十二首
释明辩（宋代）

猎涉荣枯未是奇，到头谁是出家儿。
故乡漠漠无消息，时有孤云岭外归。
罗畴老录示和丹霞绝句五首次韵 其一
李纲（宋代）

丹霞只在笑谈中，明月清风万里同。欲识德云真面目，却须行到妙高峰。
偈五首
释宗琏（宋代）

宗乘一唱殊途绝，万别千差俱泯灭。
通身是口难分雪，金刚脑后三斤铁。
送默老住涵清
释居简（宋代）

逆水波心击怒雷，老珣全体入廛来。行看万里无云翳，又把青天骂一回。
以酒渴爱江清作五小诗寄廖明略学士兼简初和
黄庭坚（宋代）

平生思故人，江汉不解渴。
谁言放逐地，烧烛饮至跋。
忧予先狗马，劝以爱肤发。
有罪当窜流，但惧不得活。
宫词一百首
岳珂（宋代）

天街御膳写臣封，随例朝朝进六宫。
后苑日高催泛索，茶床擎出绣云龙。
湖州歌九十八首 其五十四
汪元量（宋代）

船泊邳州古岸傍，斜风细雨送昏黄。
美人十二船中坐，犹把金猊炷好香。
广陵中秋待月
鲍之钟（清代）

竹西高馆坐披云，霁少阴多客思纷。秋到此时刚一半，月从何处得三分。

镫残别馆和烟湿，叶走空阶杂雨闻。似有箫声桥畔路，酒阑惆怅杜司勋。
寿范洁斋二首
吴泳（宋代）

玉山一何高，堂与青云齐。
上连宝台峻，下瞰金璧低。
中有地老仙，驾鹤俱不归。
苔封箕山碣，雾湿太史题。
岂期芸省郎，再析侯藩珪。
芳猷绍前印，英气截云霓。
理乱如理绳，牧民如牧羝。
燕开登南楼，就以云作梯。
喜年玩秋稼，抚物观春荑。
不贪老氏宝，不秘庄生倪。
至仁弥尔性，寿齿今复齯。
初闻镫船鼓吹歌
杜浚（明代）

一声著人如梦中，双槌再下耳作聋。三下四下管弦沸，镫船鼓声天上至。

居然列坐倚船弦，惊指遥看相诧异。鼓声渐逼船渐近，亦解回环左右戏。

急攒冷点槌犹涩，春雷坎坎初惊蛰。吹弹节鼓鼓倔强，中有闲声阑不入。

吁嗟此时听鼓止听鸣，谁能打掏声里情。谁能眼底求精妙，乍许胸中见太平。

太平久远知者稀，万历年间闻而知。九州富庶无旌麾，扬州之域尤稀奇。

谁致此者帝轩羲，下有江陵张太师。江陵初年执国政，乐事无多庙谟竞。

尔时秦淮一条水，伐鼓吹笙犹未盛。江陵此日富强成，圣人宫中奏云门。

后来宰相皆福人，普天物力东南倾。豪奢横溢散向水，此水不须重过秦。

王家谢家侈纨裤，湖海游人斗词赋。广陵女儿绝可怜，新安金帛谁知数。

旧都冠盖例无事，朝与花朝暮酒暮。水嬉不待二月半，袨服新妆桃叶渡。

高楼夹水对排窗，卷起珠帘人面素。腾腾便有鼓音来，镫船到处游船开。

烛龙但恨天难夜，赤凤从教昼不回。皇天此时亦可哀，龟年协律正奇材。

善和坊接平康街，弄儿狎客多渠魁。船中百瓮梁溪酒，胆大心雄选锋手。

苏州箫管虎丘腔，太仓弦索昆山口。镇江染红制璎珞，廿腕珠镫悬一角。

当前置鼓大如筐，黄金钉铰来淮阳。此声一驩众声集，不独火中闻霹雳。

风雨丛中百鸟鸣，旌旗队里将军立。熬波煮火火更然，积响沈舟舟未湿。

可怜如此已快意，未到端阳百分一。记我来时卯与辰，其时海内久风尘。

石榴花发照溪津，友生置酒我为宾。下船稍迟渡口塞，踏人肩背人怒嗔。

镫光鼓吹河河遍，衔尾蟠旋成一串。蔽亏果觉星河覆，演弄早使鱼龙颤。

众人汹汹我静赏，初奏此时差可辩。须臾光响相纠结，惟闻森森沈沈直上翻云汉。

东船西舫更交加，下视何由睹寸澜。偶然闪倏透水处，如金在镕风掣电。

楼楼堂客船船妓，近不闻声远察面。呜呼此时镫船更难动，但坐饱食挥槌调丝按孔相凌乱。

侯家别携清商部，那得于中闻唱叹。复有劣鼓与劣吹，就中藏拙谁能见。

爆竹声低烟雾浓，暂借香风解沾汗。露零雨下不得退，乐极生悲真可厌。

酒醒忽迷此何地，魂销略记伊堪恋。直至明朝亭午，船松却退人相羡。

归来沈眠须竟日，流莺啼破河阳战。此后游人数日稀，清淮十里桃花片。

记得座中客，能说王稚登。稚登挝鼓湘兰舞，赏音击节屠长卿。

后来好事潘景升，晚节犹数茅止生。绝艺于今谁作主，李小大歌张卯舞。

当时惆怅说于今，忍见于今又说古。年复年来事可叹，镫船伐鼓鼓不欢。

辛壬之际大饥疫，惟见凤陵烽火，照见秦淮白骨横青滩。

桃叶何须怨寂寞，天子孤立在长安。吾闻是时宰相薛复周，黄金至厚封疆仇。

公卿济济咸一德，坐令战鼓逼龙楼。甲申三月鼓遂破，断管残丝复谁和。

半间堂里起笙歌，平章舟上称朝贺。试问当时雷海青，阶下池头还几个。

新剧惟传《燕子笺》，杀人有暇上游船。行人何必近前听，荼毒鼓中无性命。

同时阿谁伎，畜尔惟有刘黄高左五侯耳。君不见师延靡靡濮上水，未若《玉树后庭》美。

赏音何人丞相嚭，相对掀髯复切齿。一拨弦中半壁亡，一棒鼓中万人死。

鼓急弦惊曲不长，两年歇绝随渔阳。有客徒怜桥下水，无人不断渡边肠。

及此相看真分外，何许藏舟一舟在。拂尘捍拨初光辉，奋槌扬袖蓝缕衣。

不镫漫乘夕波出，无伴知从何处归。争新夸奇各有故，君看西风桃李枝。

西风一枝众称异，东风万树空尔为。入耳悲欢难具说，醉里分明寸心热。

呜呼汉代金仙唐舞马，此事千年无有者。兴亡不入心手间，然后声音如雨下。

探汤挝鼓蒺藜刺，应有心肝碍胸次。余音漠漠搅飞絮。

镫船镫，过桥去，过桥去，伤鼓声。长歌短歌歌当成，陇西李贺抽身死，举杯相属樊川生。

此生流落江南久，曾听当时煞尾声。又听今朝第一声。
凤山秦老先生致政三章
霍韬（明代）

岁在辛巳，我也于京。公召自楚，亦会于京。我也后生，于公是式是程。

岁在癸未，我逋岭表。公陟南都，德音孔杳。我也于公，私淑不少。

岁在丁亥，我也北征。公也南归，岁在丙申。我也南征，公也南栖。

仰公步趋，如骐骥云驰。不可以羁，矧可以随。
景泰寺
李昴英（宋代）

树合疑山尽，攀缘有路通。
远鸦追夕照，低雁压西风。
瀑势雷虚壑，松声浪半空。
凭栏僧指似，涨雾是城中。
臞庵
吕本中（宋代）

伊洛富山水，家有五亩园。花竹绕瀍涧，不让桃花源。

清时足真赏，户门开层轩。一朝胡尘暗，故家希复存。

莽苍走万里，始及吴市门。庵庐据形胜，冰壶贮乾坤。

亭榭着仍稳，不见斧凿痕。主人更超迈，云梦八九吞。

植杖邀我坐，笑语清而温。坐令车马客，稍识山林尊。

十年老朝市，渐见两目昏。求田与问舍，姑置不复论。

但愿从我公，不使世谛诨。
太皇太后挽词二首
范祖禹（宋代）

诞保天基命，光开帝永图。
轩星临斗极，尧日上云衢。
美化形风雅，成功入典谟。
群生何以报，损寿济寰区。
秋前一夕同幼度有开诸弟集得秋字
伍瑞隆（明代）

梧桐一叶破新愁，明日明朝又早秋。抱病岁时频废酒，闭门风雨亦销忧。

秋当隐映山多思，人领清虚韵独幽。风竹露荷同一醉，夜深凉籁下西楼。
寄题江东兰逸监司瑶芳亭
刘基（明代）

江蓠悲楚佩，丛桂空秋霜。兹花时秀绝，得升君子堂。

艳色非我贵，皎洁有馀光。仙人美良夜，鸣玉来琳琅。

纤云淡华月，色映青凤凰。飘飘白霓佩，左右参翱翔。

众卉不敢傍，瑶台清且凉。闻有千岁实，其味如琼浆。

愿持寿明主，天地同久长。
好事近（为妻寿）
管鉴（宋代）

鸳瓦晓霜浓，酒力渐消寒力。好是一堂和气，胜十分春色。

髯翁笑领彩衣郎，同祝寿千百。看取明年欢宴，更强如今日。
偈颂六十五首 其四十九
释普济（宋代）

钟鼓声喧暄，鸟雀闹中庭。圆通门不钥，眉毛落又生。
挽汤仲能二首
刘克庄（宋代）

讣至聋三日，悲来赎百身。
太丘州里化，伯起子孙贫。
零落欧门士，消磨濮议人。
殷勤赍掬泪，一洒素车尘。
长相思
文彦博（宋代）

远别苦无悰，离居常戚戚。
顾慕怀所欢，徘徊弥自惜。
琼蕊不可采，瑶华未堪摘。
惟凭尺锦书，一寄长相忆。
挽通议叔祖吕硕人
熊以宁（宋代）

旅殡胡尘里，凄凉七十春。
望云长在念，对食几伤神。
乌哺追思切，鳌峰卜□□。
西风悲楚些，谁不泪沾巾。
风入松 赠鹤巢练师
沈禧（元代）

葺茅编苇结行窝。四壁蔓烟萝。风棂月牖通幽爽，斗来宽、地促无多。高接上清真境，雄吞万象森罗。道人星夜起玄科。飞佩振鸣珂。剑光灼烁冲牛斗，斩妖精、降伏邪魔。赤壁坡仙复起，华亭丁令重过。
寻石瓮寺上方
贾岛（唐代）

野寺入时春雪后，崎岖得到此房前。

老僧不出迎朝客，已住上方三十年。
感皇恩（镇江待闸）
毛滂（宋代）

绿水小河亭，朱阑碧甃。江月娟娟上高柳。画楼缥缈，尽挂窗纱帘绣。月明知我意，来相就。

银字吹笙，金貂取酒。小小微风弄襟袖。宝熏浓炷，人共博山烟瘦。露凉钗燕冷，更深后。
秋夜怀梅谷客越
彭玉嵌（清代）

真向山阴道上游，曰归何日咏刀头。吴歌听彻烟江月，楚簟凉生水阁秋。

嵊县东回难著屐，剡溪南下不通舟。尺书未寄寒衣薄，莫眺天边风露楼。
游五泄山四首 其三
柳贯（元代）

青天吹堕玉芙蓉，日出烟开彩翠重。婺女名山今入越，泐潭弟子别为宗。

于何胜境偏多阻，如此衰年始一逢。照影龙泓余种种，欲从老衲借枝筇。
月夜饮蒋谏庭都阃幕中
韩上桂（明代）

铜柱勋名重汉年，荒林风扫净蛮烟。剑花久匣芙蓉涩，阵影长閒虎豹悬。

稷下儒生同论难，蜀中幽客共谈玄。夜深不减南楼兴，绮席疏篁月正圆。
再和易后韵为前韵六首
卫宗武（宋代）

多公苦嗜吟，殆类书痴窦。
水火燥湿仝，一见懽如旧。
七步未为敏，百篇可立就。
咀嚼牙颊香，氤氲满襟袖。
浑浑乎其来，势若瓴建溜。
永叔进道堂夜话
梅尧臣（宋代）

海风驱云来，池雨打荷急。
虚堂开西窗，晚坐凉气入。
与公话平生，事不一毫及。
初探易之奥，大衍遗五十。
乾坤露根源，君臣排角立。
言史书星瑞，乱止由不戢。
巨恶参大美，微显岂相袭。
陈疏见公忠，曾无与朋执。
文章包元气，天地得嘘吸。
明吞日月光，峭古崖壁涩。
渊论发贤圣，暗溜闻鬼泣。
夜阑索酒卮，快意频举挹。
未竟天已白，左右如启蛰。
诗一首
方泽（宋代）

大帝仙乡列圣曹，蓬山分命镇波涛。瑶台影蘸天心冷，贝阙光浮海面高。

五色灵霜浮玉籁，九清明月射金鳌。东方曼倩曾来此，偷折林中数颗桃。
己未四月二十二日大雨雹
张耒（宋代）

夜来飞雹惊我眠，大者磊落几如拳。
起听但觉屋欲动，檐瓦破坠无复全。
是日晚晴星斗出，镜静万里无云烟。
乾坤变化竟谁使，造作诡怪须臾间。
邻家老翁发已白，云昔见此今十年。
木衰火滥气浮泄，激此阴沴成冰坚。
儒生臆度知是否，天事谁得穷其源。
屋头雏鸦失其母，足伤翅折亦可怜。
小荷
宋祁（宋代）

踏溪分藕养新荷，钿盖斜临瑟瑟波。
自是天姿不汙著，水深泥浊奈君何。
无题二首 其一
秦观（宋代）

君子有常度，所遭能自如。不与死生变，岂为忧患渝。

西伯囚演易，马迁罪成书。性刚趣和乐，浅浅非丈夫。
满江红·丁丑元日发笔
萧萐父（唐代）

鼠去牛来，乾坤转、又迎新岁。蓦回首、百年前事，斑斑血泪。

蓟地回刀徒抱恨，虎门烈焰翻成罪。莽乾坤、星火怒燎原，焚魑魅。

路曲折，人无悔。遮不住，东流水。喜改革腾飞，扶摇万里。

南海珠还蜃雾散，北辰星灿宏图美。盼和风、甘雨润郊原，山花媚。
巡城口占
赖时辉（清代）

矢尽粮空日，军心夜数惊。秋深宵柝冷，残月照孤城。

万生终自溃，人力胜天工。戴贼挥螳臂，坚城未许攻。
送张七和州判官
刘攽（宋代）

从仕如博弈，百万系一掷。君看大司马，二十好颜色。

与子昔献赋，共登东堂籍。留滞向十年，尚为诸侯客。

我愚数亦奇，连蹇不自惜。念君复何为，无乃玄尚白。

时平弃奇节，幕府鲜筹画。譬如埘𡏝间，安用鸾鹄翼。

高秋江湖深，莽莽烟水碧。轻舟犯蛟鼍，勉子慎行役。
屣步访鲁望不遇
皮日休（唐代）

雪晴墟里竹欹斜，蜡屐徐吟到陆家。荒径扫稀堆柏子，

破扉开涩染苔花。壁闲定欲图双桧，厨静空如饭一麻。

拟受太玄今不遇，可怜遗恨似侯芭。
摸鱼子·高爱山隐居
张炎（宋代）

爱吾庐、傍湖千顷，苍茫一片清润。晴岚暖翠融融处，花影倒窥天镜。沙浦迥。看野水涵波，隔柳横孤艇。眠鸥未醒。甚占得莼乡，都无人见，斜照起春暝。
还重省。岂料山中秦晋，桃源今度难认。林间即是长生路，一笑原非捷径。深更静。待散发吹箫，跨鹤天风冷。凭高露饮。正碧落尘空，光摇半壁，月在万松顶。
会景轩
赵师秀（宋代）

此中非一景，欲状固难名。
江近秋阴早，山多晓气清。
断云分树泊，饥鹤下田行。
别拟深更至，虚空看月明。
列岫亭书事
释绍嵩（宋代）

极浦遥山合翠微，週乃秀色自清机。
长江淡淡吞天去，白鸟翩翩接翅飞。
屐齿苔痕犹故迹，露沙霜树映斜晖。
牧童何处吹羌笛，哧得巢禽不敢归。
何满子歌（张湖南座为唐有态作）
元稹（唐代）

何满能歌能宛转，天宝年中世称罕。婴刑系在囹圄间，

水调哀音歌愤懑。梨园弟子奏玄宗，一唱承恩羁网缓。

便将何满为曲名，御谱亲题乐府纂。鱼家入内本领绝，

叶氏有年声气短。自外徒烦记得词，点拍才成已夸诞。

我来湖外拜君侯，正值灰飞仲春琯.广宴江亭为我开，

红妆逼坐花枝暖。此时有态蹋华筵，未吐芳词貌夷坦。

翠蛾转盼摇雀钗，碧袖歌垂翻鹤卵。定面凝眸一声发，

云停尘下何劳算。迢迢击磬远玲玲，一一贯珠匀款款。

犯羽含商移调态，留情度意抛弦管。湘妃宝瑟水上来，

秦女玉箫空外满。缠绵叠破最殷勤，整顿衣裳颇闲散。

冰含远溜咽还通，莺泥晚花啼渐懒。敛黛吞声若自冤，

郑袖见捐西子浣。阴山鸣雁晓断行，巫峡哀猿夜呼伴。

古者诸侯飨外宾，鹿鸣三奏陈圭瓒。何如有态一曲终，

牙筹记令红螺碗。
朔日邑送薪盈庭感而有赋 其三
王世贞（明代）

念汝焦头近，怜余束湿同。不才岂梁栋，亦使秋山空。
使赣谕熊天瑞
汪广洋（明代）

舟行到赣数千里，江声泻碧山绸缪。将湮未湮断岸出，欲绸不绸晴云浮。

谢公自足平生愿，司马真成汗漫游。明日旬宣应有暇，郁孤台上望南州。
念奴娇
朱淑真（宋代）

鹅毛细翦，是琼珠密洒，一时堆积。斜倚东风浑漫漫，顷刻也须盈尺。玉作楼台，铅镕天地，不见遥岑碧。佳人作戏，碎揉些子抛掷。

争奈好景难留，风僝雨僽，打碎光凝色。总有十分轻妙态，谁似旧时怜惜。担阁梁吟，寂寥楚舞，笑捏狮儿只。梅花依旧，岁寒松竹三益。
菩萨蛮·水风叶底波光浅
赵师侠（宋代）

水风叶底波光浅。亭亭翠叶红妆面。六月下塘春。平铺云锦屏。露凉轻点缀。绿映珍珠袂。浑似太真妃。倚阑娇困时。
摸鱼儿 为赵懒窝寿
张矩（宋代）

猛思量、懒窝初度，鲁云呈瑞时节。平山杨柳苍茫外，犹是乡关节月。

春漏泄。定知有、梅花先向江南发。烟波梦阔。谩约住西风，呼将塞雁，把酒为君说。

君看取，世道羊肠屈折。依然熟路轻辙。林泉暂洗经纶手，桐柏夜香熏彻。

趋魏阙。指天上星辰，平步仪清切。蟠桃未结。待做著功名，却寻曼倩，相与带花折。
湘东
符锡（明代）

□山江口湘东市，雨雨风风几度过。今日蔽裘重入楚，酒帘将柰客愁何。
秋日寄送友人入蜀
罗宾王（明代）

日暮溪风吹女萝，故人西去近如何。黄陵庙口芦花落，白帝城边秋草多。

失路自惭监骥泣，途穷谁听饭牛歌。停鞭为问邛崃道，九折曾经几客过。
秦雍为辛氏语
佚名（魏晋）

五龙一门。金友玉昆。
假山
白玉蟾（宋代）

一林幽竹几时栽，怪石花砖砌绿苔。
羽客游岩乘雨至，仙翁採药破云来。
天台犹在眉毛耸，雁荡依然眼睫开。
昨夜摘珠人报道，海中失却小蓬莱。
偈颂八十五首 其五十六
释妙伦（宋代）

百花丛里跃鞭过，俊逸风流有许多。未第儒生偷眼觑，满怀无柰旧愁何。
海月星天之观
戴复古（宋代）

巍然华屋似凌歊，下际沧溟上九霄。
万顷波涛浴蟾兔，一天星斗转魁杓。
征鸿有感人飘泊，宿鹤无声夜寂寥。
谁似风流杨叔子，登临□□□□□。
题慎郡王田盘山色图十六帧静寄山庄 其五 少林寺
弘历（清代）

精蓝据层岭，烟磴凡几叠。丁星缀紫茸，烂漫纷红叶。

北山鲜移文，西域饶梵箧。少室本同名，跋陀倘能接。
送道士蒋玉壶还茅山
黄哲（元代）

华阳初慕道，羽服依岩际。辟谷咽晨霞，朝元结真气。

朗吟扶桑颂，伏谒三茅氏。却驾云中龙，来游人间世。

谈玄蕊珠阙，稽首张乐地。调笑芙蓉笙，声飘凤凰吹。

仆愧金门彦，时闻玉箫偈。方忻兰苑晤，忽念荷衣逝。

欲和瑶台章，幡然紫烟闭。石室萦翠芝，丹丘蔼松桂。

望望劳予心，犹怀碧山契。
十月六日游千佛山寺
边贡（明代）

亭午登山寺，淹留夕未归。凉风起高树，落叶满僧衣。

城郭寒烟聚，楼台暮景微。京华十年客，愁绝赏心违。
和苏石溪题竹隐祖祠
李德修（明代）

孔庙西来竹隐堂，堂前草木尽生光。四时直节凌霜雪，九畹幽香共肺肠。

衣冠一代瞻依在，简册千年姓字芳。独恨廿篇成稿晚，龙章空下校书郎。
同王十一赋得江猿吟翠屏送陆巴州之任
汪琬（明代）

君不见巴东山色连巴西，江头日落风凄凄。行人过此不能去，停车愁听江猿啼。

岩壑千里断行路，藤梢葛刺纷无数。啼猿弄此犹未了，倏然腾上青枫树。

使君行指蚕丛祠，巴人道迎歌《竹枝》。歌声将绝猿声续，清音袅袅如哀玉。

锦官驿外杂鸣泉，大剑山头悲落木。此日长安一忆君，知君遥宿阆城云。

各中夜夜啼猿起，若到三声那可闻。
修西园菊篱毕酌客漫赋
邓云霄（明代）

爱惜孤芳谨护篱，搴英片片沥寒卮。乾坤逆旅谁为主，风物惊心有所思。

幽赏未逢桃李笑，后时宁遗蝶蜂知。一官牢落令如此，与尔高歌倒接䍦。
其七惜才
贾似道（宋代）

雄师百战百番赢，不可交他出阵频。
身弱难禁生力对，一时托大误虫身。
次韵寄和桂德山明府偶然作 其一
杨维屏（清代）

年丰民气乐，讼简吏事间。曝北短檐下，时见屋上山。

为乐当及时，遑念饱与温。韩诗二三策，往往造孔颜。

开帙未敢窥，先自正衣冠。老胥抱牍至，废卷为不欢。

何由乞彼苍，置我三古间。
和高庙净明院梅岩御制韵二首
徐清叟（宋代）

千年奎画照苍霞，酬唱官梅竹外斜。
恭想皇灵天阙上，归疆犹惜洛阳花。
四十
陈淳（宋代）

孔子四十而不惑，孟子四十不动心。
尔年已及德未就，可不汲汲痛自箴。
满江红·老子当年
辛弃疾（宋代）

老子当年，饱经惯、花期酒约。行乐处，轻裘缓带，绣鞍金络。明月楼台箫鼓夜，梨花院落秋千索。共何人、对饮五三钟，颜如玉。

嗟往事，空萧索。怀新恨，又飘泊。但年来何待，许多幽独。海水连天凝望远，山风吹雨征衫薄。向此际、羸马独骎骎，情怀恶。
白荔枝
杨循吉（明代）

娉得娇如十八娘，肥肤清润雪生香。阿环此日能相见，忆却金盘玉露浆。
七禽咏·泥滑滑
刘学箕（宋代）

泥滑滑，泥滑滑，
前声住，后声发。
不道去年冬没雪，今年春早已三月。
月如金，月如血，
大麦小麦尽枯竭。使君祈祷走阡陌，
汝切勿啼泥滑滑。
醉芙蓉
姚勉（宋代）

庭前木芙蓉，姿色夐殊异。
初开花微碧，仙子淡云袂。
逡巡改莹白，玉骨净无滓。
烂漫欲谢时，潮脸晕红媚。
诗人第花品，独号此为醉。
花虽无情物，司者定有意。
晨醒粲初发，晚醉飒欲坠。
乃知沉湎者，颠沛在造次。
可以为酒箴，看花当欹器。
和本斋止酒
牟巘五（宋代）

羡渠痛饮日亡何，一石如髠亦未多。
曲米春浓禁不撤，酒肠笑我本无它。
山亭独坐用前韵遣兴四首 其三
谢迁（明代）

采药仙翁去不还，神仙踪迹渺茫间。山围松坞青连壑，水蘸柴门绿绕湾。

倚槛静听啼鸟缓，隔帘细数落花閒。春郊随处寻芳好，剪却荆榛路不艰。
丙辰二月二日喜晴
释行海（宋代）

残梅一片过晴檐，忽感春风三十三。
旧雁自归江北去，莺花只是恋江南。
偶成
陈著（宋代）

赤日途中嚼冰雪，红尘城外见林泉。
一时邂逅犹快意，十载清閒我谢天。
曦上人顷脱尘网可谓俊哉衲僧也绝句赠之
王庭圭（宋代）

震林狮子非凡兽，脱网鲤鱼真衲僧。宿垢消磨应已尽，竿头海底任横行。
祷雨恒岳五月一日发真定途中有怀
倪谦（明代）

使节晨持出北门，迢迢古道入荒村。日烘槁壤似霜色，风荡残沙成浪痕。

解渴仆夫求茗汁，疗饥野妇斸藜根。行看至祷通恒岳，海内均沾雨露恩。
送高南仲之华亭
孙应时（宋代）

子向云间去，吾空泽畔吟。
长因句中眼，不忘别时心。
梁大蟠根大，渊泉汲绠深。
丈夫千载事，莫待鬓霜侵。
发白狗峡，次黄牛峡登高寺，却望忠州
白居易（唐代）

白狗次黄牛，滩如竹节稠。路穿天地险，人续古今愁。

忽见千花塔，因停一叶舟。畏途常迫促，静境暂淹留。

巴曲春全尽，巫阳雨半收。北归虽引领，南望亦回头。

昔去悲殊俗，今来念旧游。别僧山北寺，抛竹水西楼。

郡树花如雪，军厨酒似油。时时大开口，自笑忆忠州。
题寓安堂
成绘（明代）

草堂新构瀼之滨，钓月耕云更可人。樽酒且谋今日计，山林随分此生身。

暖风燕子寻常到，晴雪梅花著处春。何用别寻蓬岛去，分明大易示敦仁。
书悲
陆游（宋代）

丈夫孰能穷，吐气成虹霓。
酿酒东海乾，累麴南山齐。
平生搴旗手，头白归扶犁。
谁知蓬窗梦，中有铁马嘶？何当受诏出，函谷封丸泥，筑城天山北，开府萧关西，万里扫尘烟，三边无鼓鼙。
此意恐不遂，月明号荒鸡。
早梅芳（牵情·二之二）
周邦彦（宋代）

缭墙深，丛竹绕。宴席临清沼。微呈纤履，故隐烘帘自嬉笑。粉香呈晕薄，带紧腰围小。看鸿惊凤翥，满座叹轻妙。

酒醒时，会散了。回首城南道。河阴高转，露脚斜飞夜将晓。异乡淹岁月，醉眼迷登眺。路迢迢，恨满千里草。
窃禄
王九龄（宋代）

窃禄成何补，经年柏府居。无声惭仗马，有泪对刑书。

救世人难跂，携锄愿复虚。白头滥朱绂，中夜独踌躇。
再次前韵六首
张嵲（宋代）

若认诸空犹是妄，莫言众有便非真。
今朝试遣木居士，问取头陀庵里人。
南宫寓直
郑谷（唐代）

寓直事非轻，宦孤忧且荣。制承黄纸重，词见紫垣清。

晓霁庭松黄，风和禁漏声。僧携新茗伴，吏扫落花迎。

锁印诗心动，垂帘睡思生。粉廊曾试处，石柱昔贤名。

来误宫窗燕，啼疑苑树莺。残阳应更好，归促恨严城。
和黄子馀湖南道中寄弟子默二首 其一
王庭圭（宋代）

花落黄陵庙，禽声隔岸闻。山川湖外远，牛斗地形分。

回趁峰头雁，遥瞻岭上云。惠连诗更好，梦里亦思君。
题义门胡氏华林书院
师祯（宋代）

满架高峰隐史书，英儒冠盖会仙居。
云霞满屋光难掩，松柏数庭景有余。
累世子孙传孝义，一时旌表在门闾。
要知感伏休徵处，次第鸾凰上碧虚。
早岁
赵蕃（宋代）

早岁耽诗老不工，但余多难似诗穷。
忽来数纸丁宁甚，恍忆他时缱绻同。
幕府十年公勿厌，风霜满面我思东。
几因江发蛮夷涨，欲问渔翁借短篷。
梅坡
曾几（宋代）

被雪一枝好，令人双眼明。
未须贪结子，对汝不胜清。
和赵相国怀山八咏 其八 玉露丹仙
胡应麟（明代）

石室清虚畔，研朱坐泬㵳。空濛流月窟，点滴贮天瓢。

掌忆金仙近，盆怜玉女遥。他年把周易，骑鹤上岧峣。
以牛胆渍槐子送董之南二首 其二
谢薖（宋代）

解牛得胆大如斗，投以元槐功更加。来岁青袍映绿发，不妨看尽九衢花。
秋日自广至韶江行有作 其十一
屈大均（明代）

飞来古寺是耶非，何处归猿向此归。长啸至今烟雾隔，无情亦为一沾衣。
北平送友人南归
陈至言（清代）

哀角严城起，悲秋泪满衣。如何游子恨，偏自送人归。

霜落孤鞍急，天高独雁飞。赏心零落尽，朋旧日应稀。
句
吕大有（宋代）

范雎才拊穰侯背，蔡泽闻之又入秦。
念奴娇
铁笔翁（宋代）

有酒如渑，便开怀痛饮，我歌君拍。世事轮云都莫问，只要颜红鬓黑。鹂燕风清，鸳鸯水暖，打当生申节。薰风来也，几人感戴翁德。
好是驾海胸襟，屠龙手段，一笑乾坤窄。门外尘涛三百尺，不博剡溪一雪。绿幕红围，妙歌细舞，且醉三千客。问翁年纪，广成千有二百。
宫槐陌
王维（唐代）

仄径荫宫槐，幽阴多绿苔。
应门但迎扫，畏有山僧来。
游北园赋
韩维（宋代）

多病伤春客，经时独掩扉。
偶随游骑出，已见落花飞。
芳草微迎履，香风细弄衣。
扁舟可载酒，便拟后浮归。
玄沙宗一禅师真赞
释德洪（宋代）

根门有功，则是心外见法。用处换机，则是问时有答。

问答交驰，摸索大道。心法对峙，破碎真如。异哉此老，超出两途。

亡僧面前，波全露水。猛虎须畔，光自照珠。衲僧不识，如井觑驴。
依韵和永叔都亭馆伴戏寄
梅尧臣（宋代）

去年锁宿得联华，二月墙头始见花。
今日都亭公感物，明朝太学我辞家。
孤山梅
方蒙仲（宋代）

千古水仙玉，坡以逋仙配。
山谷弟山礬，两事同一意。
草屋
陈学圣（清代）

茅草垂檐竹作栌，数椽结搆亦工夫。海天风景犹淳朴，好写豳风一幅图。
和黄芳景贤祠诗韵
唐胄（明代）

鸿名今古并风翔，过化生身一地芳。经纬文章星斗丽，主宾英爽海山光。

四朝俞咈尧还舜，九死荒遐惠更黄。此日瓣香祠下拜，渊珠冈玉共难量。
浣溪沙
沈蓥（清代）

燕子楼头燕子栖，月明桥畔月明时。水窗鬓影照人低。

愁可为珠拌十斛，帘偏如网结千丝。眼波刚溜桨双飞。
次韵谢俞山长见赠
方回（元代）

年衰才尽懒挥毫，定有移文责鲁皋。
学到紫阳今欲绝，诗如清老子能高。
栖迟矮屋官犹冷，傲睨芳樽气自豪。
试遣俚音辱聪听，未应堪比郁轮袍。
满江红（淳祐已酉良月，自淦入桂，舣舟溪浒，有感而作）
林革（宋代）

十载扁舟，几来往、三吾溪上。天宝事，一回看著，一回惆怅。笔画模糊犹雅健，文章褒贬添悲壮。枉教人、字字费沈吟，评轻重。西北望，情无量。东南气，真长王。想忠臣应读，宋中兴段。主圣自然皆乐土，时平正合储良将。笑此身、老大尚奔驰，知何用。
吉祥草
王相（宋代）

得名良不恶，萧洒在山房。
生意无休息，存心固久长。
风霜徒自老，蜂蝶为谁忙。
岁晚何人问，山空暮雨荒。
塾楼春集次日和儿辈韵
卫宗武（宋代）

伊耆嘘至和，薰播弥大地。
有声沸候禽，有色衒名卉。
丽景接川原，浩万历岁几。
于时不得乐，夫人自暴弃。
卑官徒劳人，忆昔续宾戏。
继忝隶部曹，厕迹於朝市。
未几乘汉鄣，归来从绮里。
誓当守衡茅，不复问行李。
方开陶径荒，遽惊周室燬。
时艰慨适逢，身存良自喜。
筑庐傍山栖，视家如客邸。
虽存蓬荜居，似为燕雀芘。
兹辰薄游衍，携友忘汝尔。
书楼舒远眺，林芳犹蜕委。
麦陇连蔬畦，青黄错成绮。
野色入杯棬，山光浮屐底。
阳春艳欲流，霁景浩无际。
献酬乐佳宾，续广赖吾子。
朝来补吟事，粗不忝诗礼。
顾余八十叟，忘我忘忘世。
醺余扶杖归，笑语喧童稚。
斯游固已适，未足穷乐意。
九峰苇可杭，相望在尺咫。
忧先天下忧，乐岂果在是。
忧乐存诸心，尚堪追禊事。
船子钧滩
葛天民（宋代）

泽国茫茫水接天，孰云无法与人传。
见成风月难回避，尽在华亭一钓船。
龙塘久别乘月再到奉呈同社一首
王阮（宋代）

龙塘畴昔擅云烟，破月重来倍爽然。
浮玉北堂三万顷，扁舟西子二千年。
青山识面争迎櫂，白鹭知心不避船。
华发翛翛更何往，一茅终在此桥边。
田家漫兴 其一
吕本中（宋代）

巷陌交道近，茅檐接复疏。岸榆容系艇，篱竹许封蔬。

地僻常远市，檐卑牧鸡豕。绕村杨柳花，沿溪芦荻水。

野老随分过，商榷桑与梓。
春日杂咏九首
李弥逊（宋代）

懒慢嵇中散，宽闲得自怡。
抱衾长恨晚，倒屐不嫌迟。
网日蛛丝挂，梳烟柳发垂。
朝来被花恼，浪走习家池。
岩脚寺
杨怀清（清代）

北寻岩脚寺，山户竹西开。鹤出随云去，僧归共月来。

题诗聊坐石，把酒忽登台。为约春风至，携朋看老梅。
宫词
宋白（宋代）

天子今朝就食迟，延英徵得逸人归。
灵台监里知嘉瑞，隔月先曾奏少微。
冶海冰图
苏履吉（清代）

冶海呈奇异，寒流结素冰。虚心生万象，皓质起千层。

壁射灵光耀，人惊爽气澄。瑶池常献彩，此景最宜称。
望江南·江南柳
欧阳修（宋代）

江南柳，叶小未成阴。人为丝轻那忍折，莺嫌枝嫩不胜吟。留著待春深。
十四五，闲抱琵琶寻。阶上簸钱阶下走，恁时相见早留心。何况到如今。(莺嫌 一作：莺怜；留著 一作：留取)
南歌子
陈克（宋代）

爱日烘晴昼，轻寒护晓霜。小春庭院绕天香。仙风珊珊来自、五庭乡。

庭下芝兰秀，壶中日月长。要看发绿与瞳方。一笑人间千岁、饮淋浪。
吾家故事子侄登第必有酬献诗什去岁立悌立经二侄并中科选未有庆以诗者偶示四韵
葛胜仲（宋代）

充闾秀气我家多，又喜双龙并化梭。同榜连荣追绍圣，传名跻甲首宣和。

朝班鸣玉犹升舍，冠岁横金又中科。四叶登华谁得似，会看盛事入编摩。
临终作
郑侠（宋代）

似此平生只藉天，还如过鸟在云边。
如今身畔浑无物，赢得虚堂一枕眠。
怀政禅师院
杜牧（唐代）

山斋路几层，败衲学真乘。寒暑移双树，光阴尽一灯。

风飘高竹雪，泉涨小池冰。莫讶频来此，修身欲到僧。
夜乐池
林颜（宋代）

石室巉岩五十重，洞房七十二芙蓉。夜池惟有仙家乐，笙鹤时来古涧松。
再赋一首示耑木及同游诸子
惠周惕（清代）

西勾之西花为国，晕碧裁红斗颜色。杏花今岁开独迟，不共棠梨作寒食。

嫣然一笑破寺中，恰似诗人在迁谪。嬉春宝马空当当，尽是看红不看白。

杨朗爱惜携酒过，花栏日底相婆娑。清香泥人著裀席，酒鳞泻影摇红波。

花如有情解留客，到手莫负金叵罗。春风去矣绿阴合，明日花老君如何？
春早
韦庄（唐代）

闻莺才觉晓，闭户已知晴。一带窗间月，斜穿枕上生。
鹧鸪天
李之仪（宋代）

避暑佳人不著妆。水晶冠子薄罗裳。摩绵扑粉飞琼屑，滤蜜调冰结绛霜。

随定我，小兰堂。金盆盛水绕牙床。时时浸手心头熨，受尽无人知处凉。
寄平江吴焕章
吴惟信（宋代）

卯喏吏归帘影静，午香梦熟漏声迟。是中多少春风在，散落人间自不知。
品令 寿谭公植提学九月十日
程文海（元代）

黄花的?。更着意、妆秋色。三神山外，九仙峰顶，辉腾奎壁。聚远楼高，人在青云千尺。轻车κο。度窈窕、穿丹壁。翠橙香沁，玉醪春艳，笑摩铜狄。数点梅花，已报调羹消息。
至前偶书
方回（元代）

江南子月已春回，一日堪倾一百杯。
朝饭太牢□□□，□窗西子月中梅。
閒心自得无穷趣，老气犹夸未尽才。
我近八旬经万变，傍观嬉戏小婴孩。
游仙诗 其三十八
张鸿（唐代）

绛河仙子簇云鬟，忉利清微任往还。三十三天春栩栩，花冠萎尽堕人间。
中秋赏桂
刘珝（明代）

秋风瑟瑟天宇清，三五良宵秋气平。嫦娥捧出玉台镜，山河大地增光明。

广寒彷佛开宫殿，桂影团团月中见。霓裳一曲声珊珊，疑是瑶池启华宴。

银蟾散彩流霞觞，金粟万斛来天香。清景邀人不成寐，诗成月落参低昂。

吁嗟仙种自开辟，分付嫦娥好培植。莫遣吴刚得浪侵，留取清芬播无极。
句 其二
胡舜陟（宋代）

含桃红紫莺声老，宿麦青青燕子飞。
五士游岳麓图
张栻（宋代）

闭门六月汗如雨，出门褦襶纷尘土。
文书堆案曲肱卧，梦逐征鸿过前浦。
西山突兀不可忘，勇往政须求快睹。
朝暾未升起微风，中流吚哑挟鸣橹。
长林秀色已在望，有如出语见肝腑。
意行爱此松阴直，眼明还喜碑字古。
高低梵释著幽居，深隐仙家开閟宇。
忽看宫墙高十丈，学宫峨峨起邹鲁。
斯文政倚讲磨切，石室重新岂无补。
危梯径上不作难，横栏截出可下俯。
惟兹翼轸一都会，往事繁华杂歌舞。
变迁返覆宁重论，昔日楼台连宿莽。
迩来人物颇还旧，岂止十年此生聚。
泉流涓涓日循除，华表何时鹤来语。
炎气知不到山林，茗碗蒲团对香缕。
鼎来杖屦皆胜引，季也亦复仙步武。
洛阳年少空白头，三闾大夫浪自苦。
一笑便觉真理存，高谈岂畏丞卿怒。
不图画僧圣得知，貌与儿童作夸诩。
请君为我添草堂，风雨萧萧守环堵。
哭元九少府
张籍（唐代）

平生志业独相知，早结云山老去期。初作学官常共宿，

晚登朝去暂同时。闲来各数经过地，醉后齐吟唱和诗。

今日春风花满宅，入门行哭见灵帷。
登柳州城楼寄漳汀封连四州
陈䞇（明代）

一上层楼望八荒，鸟牵愁思入苍茫。西风逻骑巡蛮徼，落日啼鸦在女墙。

瘴雨来时凄客况，夷歌起处断人肠。遥怜彼此俱迁谪，试问何年归故乡。
春词二首
张琰（唐代）

垂柳鸣黄鹂，关关若求友。春情不可耐，愁杀闺中妇。

日暮登高楼，谁怜小垂手。

昨日桃花飞，今朝梨花吐。春色能几时，那堪此愁绪。

荡子游不归，春来泪如雨。
从崔中丞过卢少尹郊居
柳宗元（唐代）

寓居湘岸四无邻，世网难婴每自珍。
莳药闲庭延国老，开樽虚室值贤人。
泉回浅石依高柳，径转垂藤闲绿筠。
闻道偏为五禽戏，出门鸥鸟更相亲。
山中月夜
张嵲（宋代）

过雨得清夜，月明惟水声。
叶光知露陨，兰馥赖风清。
天地未悔祸，豺狼犹阻兵。
故园同此夕，长望一霑缨。
论语绝句 其七
张九成（宋代）

此理寻常岂不如，奈何人不反思之。故应指掌从君示，想亦于斯勿更疑。
隐趣园八咏 其六 晚香径
胡助（元代）

彭泽归来后，东篱菊正黄。秋光无限兴，晚节有馀香。
棋
宋伯仁（宋代）

乱鸦飞鹭势纵横，对面机心岂易萌。
一著错时都是错，宁无冷眼看输赢。
偈颂一百零二首 其七十四
释慧远（宋代）

一雨洗郊原，千山锁寒色。底事不须论，元胡口门窄。
题徐道力壁上墨梅
谈迁（清代）

狞龙蜿蜒几千尺，下挟风雷喷四壁。天公激怒醒长梦，左耳割入华阳洞。

怨血流腥涌墨云，枯鳞脱尽三江冻。苍髯笔笔皴莓苔，寒冰尽裂横飞来。

长风万里吹不落，羌笛关山易萧索。
满庭芳
去非（宋代）

龙角辉春，蛾春惊晓，梦阑金翠屏开。异芬薰室，风送蕊仙来。玉女擎香沐浴，人间世、洗彻凡埃。梅开后，留花酝染，清味俗难猜。

东君，尤雅爱，传香芳畹，香发庭陔。宁馨满尊前，喜奏瑶台。便好纽为佩玉，瀛洲路、同赏蓬莱。蟠桃宴，从今曼倩，三骋奇材。
题李杜苏黄像·山谷
洪咨夔（宋代）

神为骖騑气为车，秋云扶疏春风腴。
汤饼睡起茗碗须，意往独与奚奴俱。
奴底头笑公，放懒不著书。
减字木兰花
沈瀛（宋代）

或行或止。难得人间相聚喜。一日分风。千里如何信息通。

再倾寿酒。五福从来先说寿。其次云何。直至三公未足多。
和陈掾效陶斋
郭祥正（宋代）

君欲效陶潜，超然异今趣。开斋即吾庐，欣欣同所慕。

潜鱼不群即，栖鸟不返顾。无意亦无我，何思复何虑。

遂趋羲皇上，日息自休裕。百年能几何，不知岁云暮。

终当随白云，悠悠此山去。
书刘景文所藏王子敬帖绝句
苏轼（宋代）

家鸡野鹜同登俎，春蚓秋蛇总入奁。
君家两行十二字，气压邺侯三万签。
牧牛儿
陆游（宋代）

溪深不须忧，吴牛自能浮。
童儿踏牛背，安稳如乘舟。
寒雨山陂远，参差烟树晚。
闻笛翁出迎，儿归牛入圈。
赠致政李元古
刘弇（宋代）

膴仕委蛇四十秋，翻然归作赤松游。无瑕旧是千金璧，不系今如一叶舟。

举世风霜空末路，此身芝朮最良谋。新篇晚更追骚雅，何计从公乞愈头。
桂阳北岭偶过野人所居，聊书即事呈王永州邕李道州圻
戴叔伦（唐代）

犬吠空山响，林深一径存。隔云寻板屋，渡水到柴门。

日昼风烟静，花明草树繁。乍疑秦世客，渐识楚人言。

不记逃乡里，居然长子孙。种田烧险谷，汲井凿高原。

畦叶藏春雉，庭柯宿旅猿。岭阴无瘴疠，地隙有兰荪。

内户均皮席，枯瓢沃野餐。远心知自负，幽赏讵能论。

转步重崖合，瞻途落照昏。他时愿携手，莫比武陵源。
和本斋止酒 其四
牟巘（宋代）

生憎市酒赤如霞，难效当年老阿嘉。一任花前杀风景，破除旧赐小龙茶。
礼成，还斋宫
范梈（元代）

九重雅有舜仪刑，犹遣精神接杳冥。朱户瞻星扶帝座，清天分杳下斋庭。

周旋宛若羹墙见，荐祼遥闻黍稷馨。归舍何人发新咏？郤兼鸣佩两边听。
鹧鸪天 立春后数日，盛寒不出，因赋鄙语，
段成己（金朝）

摆脱浮名尽自闲。人问万事一蒲团。归田老去方知乐，行路今来始觉难。山雪盛，草堂宽。客床辗转若为安。甫能望得春消息，一夜东风特地
秋夜读苏文忠集
陶邵学（清代）

一镫微荧照孤檠，坐倚陈编发高咏。平生颠倒为公诗，冷玉寒高秀相映。

忆昔真仁符道泰，相从京洛风流盛。好士朝逢六一贤，奇才老识宫中圣。

岂意宸谟一朝变，天启谗人干国柄。名成高众亦何益，用已得时嗟未竟。

世事苍茫难可料，纷华百战犹能胜。至今一字如琼瑰，当时片语伤机阱。

流谪蛮荒赊一死，历将艰阨试豪横。歌侪同谷意犹放，表谢韩公语无佞。

十年尘劫扫空华，万里江山助清夐。磨砻或者天有意，忠謇直为神所敬。

百回不厌整襟读，再拜敢持轻语评。诗成月落星斗稀，门外寒虫不堪听。
乱定复过西溪
舒岳祥（宋代）

不过西溪三十秋，乱余重到泪双流。
黄蒿满地青烟少，日暮驱车不敢留。
句 其一
徐俯（宋代）

平生功名心，夜窗短檠灯。
奉祠云台题陈希夷画像
张镃（宋代）

张子为人懒夫对，遮手一官追行辈。
扑缘埃壤半年余，亡补公家真合退。
病羸应念故园荒，连缄力扣中书堂。
琳宫分秩问天得，给舍便喜书敕黄。
沉疴返舍倏去体，涸鲋顺水回春塘。
壁间先挂陈处士，案上更置铜炉香。
易编与我为四友，一段因缘殊不偶。
从容何止两岁期，自此相依当耐久。
清腴氯貌俨如生，入京尚想骑驴行。
世间大事硬汉了，物有所重有所轻。
后来一曲愈可尚，不暇随人作卿相。
急归依旧白云乡，忍使猿惊空蕙帐。
东吴西华遥相望，海雾天风正摧盪。
无边花月自依春，来伴南湖诗酒舫。
后数日始得薄雪
周紫芝（宋代）

残腊不附火，冬温渠堪说。身疑在炎方，隆冬有馀热。

天公费许力，酝此一薄雪。草青先得春，麦短未濡蘖。

因风始空濛，着地忽滴歇。人生亦复尔，过眼倏变灭。

谁能将空花，认有作嗔悦。急须营一杯，烂醉梅上月。
东流道遇伯兄西归寄二篇 其一
彭汝砺（宋代）

君栖京国我天涯，病眼相望泪满衣。邂逅得为千里会，仓皇不及一言归。

穷通固属时之遇，取舍犹惭议者非。未得宠光荣里落，久行犹足慰庭闱。
花将军歌
李东阳（明代）

花将军，身长八尺勇绝伦，从龙渡江江水浑。
提剑跃马走平陆，敌兵不能逼，主将不敢瞋。
杀人如麻满川谷，遍体无一刀枪痕。
太平城中三千人，楚贼十万势欲吞。
将军怒呼缚尽绝，骂贼如狗狗不狺。
樯头万箭集如猬，将军愿死不愿生作他人臣。
郜夫人，赴水死，有妻不辱将军门。
将军侍婢身姓孙，收尸葬母抱儿走，为贼俘虏随风尘。
寄儿渔家属渔姥，死生已分归苍旻。
贼平身归窃儿去，夜宿陶穴如生坟。
乱兵争舟不得渡，堕水不死如有神。
浮槎为舟莲为食，空中老父能知津。
孙来抱儿达行在，哭声上彻天能闻。
帝呼花云儿，风骨如花云，手摩膝置泣复叹，云汝不死犹
儿存。
儿年十五官万户，九原再拜君王恩。
忠臣节妇古稀有，婴杵尚是男儿身。
英灵在世竟不朽，下可为河狱，上可为星辰。
君不见金华文章石室史，嗟我欲赋岂有笔力回千钧。
礼仗锡巳禅师塔
释月涧（宋代）

吞却七峰无寸土，灼然无地著尸骸。不知当日谁闲管，刚把虚空掘窖埋。
大?
杨泽民（宋代）

渐雨回春，风清夏，垂柳凉生芳屋。馀花犹满地，引蜂游蝶戏，慢飞轻触。院宇深沈，帘栊寂静，苍玉时敲疏竹。雕梁新来燕，恣呢喃不住，似曾相熟。但双去并来，漫索幽恨，枕单衾独。

仙郎去又速。料今在、何许停双毂。任梦想、频登台榭，遍倚阑干，水云千里空流目。纤遇又鱼客，难尽写、别来心曲。媚容幸倾城国。今日何事，还又难分麰菽。寸心天上可烛。
得次女泸川信却寄三首 其三
李锴（清代）

敢望生豚子，犹能隐鹿门。轩墀邻虎豹，衣食仰乾坤。

白发穷愁豁，青山病骨存。归帆如果发，先到薜萝村。
高阳台 题顾羽素表姑《绿梅影楼填词图》
杨琬（清代）

画阁连云，疏帘隔梦，人间无此高寒。石瘦苔荒，一轮冻月团圞。

高然万籁声俱寂，凭烟痕、绿上毫端。对横枝，依约微吟，画损阑干。

深宵不用银缸照，爱横斜疏影，写向冰纨。仿佛瑶妃，半鬟香雾初乾。

披图忍读琴清句，侍慈帏、画卷曾看。听烟梢，翠羽飞来，同话心酸。
送乌程李明府得陟状赴京
皎然（唐代）

驿吏满江城，深仁见此情。士林推玉振，公府荐冰清。

为政移风久，承恩就日行。仲容纶綍贵，南巷有光荣。
山居诗
释延寿（宋代）

碧峤经年常寂寂，更无闲事可相於。
超伦每效高僧行，得力难相古佛书。
落叶乱渠凭水荡，浮云翳月情风除。
方知嬾与真空合，一衲闲披憩旧庐。
白莲堂
范成大（宋代）

古木参天护碧池，青钱弱叶战涟漪。
匆匆游子匆匆去，不见风清月冷时。
酬贺四赠葛巾之作
王维（唐代）

野巾传惠好，兹贶重兼金。嘉此幽栖物，能齐隐吏心。

早朝方暂挂，晚沐复来簪。坐觉嚣尘远，思君共入林。
诗赠圆公大士
强至（宋代）

恐是逃名客，因为出世流。
人间云不定，心外佛何求。
醉喜形骸放，诗嫌偶对囚。
我应遭窃笑，声利乃身雠。
荅微之誇越州州宅
白居易（唐代）

贺上人回得报书，大誇州宅似仙居。厌看冯翊风沙久，喜见兰亭烟景初。

日出旌旗生气色，月明楼阁在空虚。知君暗数江南郡，除却馀杭尽不如。
伤歙州陈二使君
李嘉祐（唐代）

怜君辞满卧沧洲，一旦云亡万事休。慈母断肠妻独泣，

寒云惨色水空流。江村故老长怀惠，山路孤猿亦共愁。

寂寞荒坟近渔浦，野松孤月即千秋。
辞世颂
释智愚（宋代）

八十五年，佛祖不识。
掉臂便行，太虚绝迹。
游密庵得空字
朱熹（宋代）

欲觅仙洲路，须乘万里风。饮泉云出岫，卧岭月流空。

永夜浑无寐，悲歌莫与同。起来残树影，清绝小楼东。
苕溪草堂自大历三年夏新营洎秋及春…四十三韵
皎然（唐代）

万虑皆可遗，爱山情不易。自从东溪住，始与人群隔。

应物非宿心，遗身是吾策。先民崆峒子，沦景事金液。

绮里犹近名，於陵未泯迹。吾师逆流教，禅隐殊古昔。

洗足临潺湲，销声寄松柏。缃荷采堪服，柔草持可席。

道心制野猿，法语授幽客。境净万象真，寄目皆有益。

原上无情花，山中听经石。竹生自萧散，云性常洁白。

却见羁世人，远高摩霄翮。达贤观此意，烦想遂冰蘖。

伊予战苦胜，览境情不溺。智以动念昏，功由无心积。

形骸尔何有，生死谁所戚。为与胜悟冥，不忧颓龄迫。

春风自骀荡，禅地常阒寂。掷札成柳枝，溉瓶养泉脉。

道人知止足，盥漱聊自适。学外见古贤，颇令我心惕。

眇绵云官世，梦幻羽陵籍。鬼箓徒相矜，九原谁家宅。

俗情封浅近，至理昧尧跖。蹈善嗟沈冥，履仁伤堙厄。

匠心圣亦尤，攻异天见责。试以慧眼观，斯言谅可觌。

外事非吾道，忘缘倦所历。中宵废耳目，形静神不役。

色天夜清迥，花漏时滴沥。东风吹杉梧，幽月到石壁。

此中一悟心，可与千载敌。故交徒好我，筐中无咫尺。

潘生入空门，祖师传秘赜。汤子自天德，精诣功不僻。

放世与成名，两图在所择。吾高鸱夷子，身退无瑕摘。

吾嘉鲁仲连，功成弃珪璧。二贤兼彼才，晚节何感激。

不然作山计，改服我下泽。君隳元亮冠，我脱潜师屐。

倚卧高松根，共逃金闺籍。
读史十首 平原君
高启（明代）

朝歌长夜馆娃春，总为妖姬戮谏臣。
何事邯郸贵公子，能因牴者杀佳人。
吊张太傅世杰
许灿（明代）

忆昔焦山战，人人不顾身。孤臣空有泪，九庙已无神。

波浪翻天恶，英雄厉鬼邻。海陵回首处，故国已迷津。
寄黄超然监丞求山谷像
周紫芝（宋代）

昔人生不恨，幸识元鲁山。平生黄叔度，常在梦想间。

时于绢素中，得见冰雪颜。晚乃客京洛，髯孙始追攀。

眉目真似之，典刑今未刊。昔我在武林，岁月不得闲。

甚欲貌公像，归囊竟空还。迩从同寮家，小轴得细看。

芒鞋方释杖，野服不著冠。尚恐或非真，蠹虫亦少残。

谓言君家本，可借不作难。愿君呼画史，摹写来江干。

孙郎倾盖交，臭味同芝兰。能事亦须趣，勿作水石悭。

君不相我请，幽兴恐易阑。
季允用韵各赋两章予亦再赋四首
李壁（宋代）

春至题诗满竹间，晚风窗影漾潺潺。
水花未放红千叶，岸柳先教绿四环。
陶令当年惟北牖，谢公早日便东山。
古来豪杰非无意，尽把功名付等閒。
送公济朝议守长乐 其三
黄裳（宋代）

三山胜概烟云外，万户清酤鼓乐中。待看使君游刃处，始誇濒海有天宫。
咏蚊
龚诩（明代）

嘴利体轻乘夜出，群鸣音响似雷同。不知血饱身肥后，性命悬人掌握中。
中隐岩
李师中（宋代）

坎止流行但信缘，峤南风景异山川。
偶因乘兴穿山腹，始悟壶中别有天。
牡丹和韵二首
卫宗武（宋代）

红紫富轮囷，京花非浪名。
相看仝国色，独酌愧耆英。
物好能移老，春归更有情。
桑检阴未徙，尚拟续芳盟。
与周长官李秀才游径山二君先以诗见寄次其韵
苏轼（宋代）

少年饮红裙，酒尽推不去。
呼来径山下，试与洗尘雾。
瘦马惜障泥，临流不肯渡。
独有汝南君，従我无朝暮。
肯将红尘脚，暂着白云屦。
嗟我与世人，何异笑百步。
功名一破甑，弃置何用顾。
更凭陶靖节，往问征夫路。
龙亦恋故居，百年尚来去。
至今雨雹夜，殿暗风缠雾。
而我弃乡国，大江忘北渡。
便欲此山前，筑室安迟暮。
又恐太幽独，岁晚霜入屦。
同游得李生，仄足随蹇步。
孔明不自爱，临老起三顾。
吾归便却扫，谁踏门前路。
升之元真观读书
强至（宋代）

白日无停运，青云要早图。
寓居邻上士，述作笑潜夫。
案冗书签满，窗明树影孤。
徘徊拂尘壁，一半旧题无。
送上饶道士吴师韩复游淮西
郭祥正（宋代）

水精之仙降人间，身披羽衣目澄澜。或求福祸语必验，手中开澄阴阳关。

淮西太守喜宾客，鹤驾却欲乘风还。劝君饮酒莫言术，龙虎收藏归抱一。
南乡子
石孝友（宋代）

梅雪弄芳馨。饯日迎辰契月蓂。争着琴堂称贺处，娉婷。满捧霞觞璨鲤庭。

鹤等更龟龄。八十仙翁醉复醒。好倩洛阳驰誉手，丹青。乞与人间作寿星。
灵隐虚舟和尚会中三夏每室中举不是心不是拂
释云岫（宋代）

不是心兮非物佛，室中垂语最分明。
三年果有留心事，塔下黄金骨尚灵。
从丁世叔觅花栽
张纲（宋代）

老去看花能几回，旋移花树着行栽。君家封植满烟露，分我一枝春色来。
赋得边马有归心
李攀龙（明代）

飞将驱天厩，乘秋踏大荒。三军呼骠骑，一战蹶名王。

急难才堪老，横行势可当。嘶声悲汉月，顾影净胡霜。

总辔阴山上，鸣镳瀚海旁。何如春草色，躞蹀向长杨。
柳夫人挽词
林季仲（宋代）

风俗日云薄，典刑终未泯。
请看列女传，今有柳夫人。
色养金章贵，褒封钿轴新。
凄凉板舆路，却见小梅春。
哭冯深居常簿
释道璨（宋代）

泛宅江湖上，萧萧两鬓皤。
只知衣可典，不厌客来多。
文富家安有，名高实若何。
身前身后事，令我起悲歌。
吴帅用前韵以别再赋以谢 其二
林希逸（宋代）

主人爱客情何厚，尽日移樽逐处开。古柏寒梅俱问讯，追思犹说海棠来。
句
王益（宋代）

不逢星汉使，谁识是灵槎。
新安江至清浅深见底贻京邑同好
沈约（南北朝）

眷言访舟客，兹川信可珍。
洞澈随清浅，皎镜无冬春。
千仞写乔树，百丈见游鳞。
沧浪有时浊，清济涸无津。
岂若乘斯去，俯映石磷磷。
纷吾隔嚣滓，宁假濯衣巾？
愿以潺湲水，沾君缨上尘。
次韵傅彦本三首 其一
王庭圭（宋代）

介子赍金持汉节，欲斩楼兰言剀切。建康家谱不传人，万口讴谣同一舌。

仍闻载书盈几车，指甲生花掌卧蛇。祖风凛凛世不乏，笑我穷山采蕨芽。
舟过秦邮喜晤铁山司空
龚鼎孳（清代）

芒砀天低万马秋，垂纶乞食老沧洲。贫厨浊酒宽霜鬓，高枕青山笑敝裘。

江左竟挥王导涕，人间并忌李膺舟。蓬蒿客过还深掩，莫遣尘侵百尺楼。
曲江池上
雍裕之（唐代）

殷勤春在曲江头，全藉群仙占胜游。

何必三山待鸾鹤，年年此地是瀛洲。
上已同沈虞卿、尤延之、王顺伯、林景思游湖
杨万里（宋代）

湖上春游只爱晴，何朝何夕不晴明。
绝怜疏雨微云里，点缀湖山分外清。
水宿怀赞君先生
何承道（清代）

推篷落残月，津鼓响初沈。斜汉澹微碧，澄川生夕阴。

华年同寂寞，遥夜忆徽音。坐对沧江色，萧然禽向心。
张瑕瑀明经来郡数日旋回嘉义 其一
胡承珙（清代）

共有乘桴兴，曾邀作伴归。海云供画本，番雀识儒衣。

为我瓜期误，劳君鹤梦违。衙斋似僧舍，岁莫好相依。
转调丑奴儿
黄庭坚（宋代）

得意许多时。长醉赏、月影花枝。暴风狂雨年年有，金笼锁定，莺雏燕友，不被鸡欺。

红旆转逶迤。悔无计、千里追随。再来应绾泸南印，而念目下，恓惶怎向，日永春迟。
煮茗台
汪任（宋代）

石梯千级杖藜行，行到山腰足暂停。
旋汲灵泉煮佳茗，渴心滋润困魔醒。
夏夜喜雨
杨万里（宋代）

听雨初假寐，还成睡著休。
梦中帘奏乐，夜半簟知秋。
今岁应须熟，余生有底愁。
无人知喜事，课仆织新篘。
次韵景瑜 其一
韩淲（宋代）

梅花既黄而白，梅萼仍绿且红。与其凌霜驾雪，争如避日藏风。
新荷叶
赵彦端（宋代）

欲暑还凉，如春有意重归。春若归来，任他莺老花飞。轻雷淡雨，似晚风、欺得单衣。檐声惊醉，起来新绿成围。

回首分携。光风冉冉菲菲。曾几何时，故山疑梦还非。鸣琴再抚，将清恨、都入金徽。永怀桥下，系船溪柳依依。
题胡运干别墅二首
白玉蟾（宋代）

博山一炷小蛇寒，无人独自从蒲团。
柴门却倩冷风关，檐外白云时往还。
和李季章校书西湖即事三首
孙应时（宋代）

匆匆清明了，能馀几许春。
花开更风雨，肠断惜春人。
登君山望江楼
秦燮（清代）

试上高楼望，滔滔势不穷。浪翻山脚动，潮落海门空。

舟楫行天外，风云入座中。拟寻公子墓，举目但蒿蓬。
留妻兄张伯高
孙应时（宋代）

叹息青云器，功名指掌中。
星星今一老，衮衮看诸公。
饮剧休辞醉，文高不送穷。
丈夫心事在，未许俗人同。
野轩
司马光（宋代）

黄鸡白酒田间乐，藜杖葛巾林下风。
更若食芹仍暴背，野怀并在一轩中。
酬王尊师仙游（三首）
王英（唐代）

羽节飘摇转，霓旌汗漫游。
红光飞赤鲤，紫气度青牛。
月上芙蓉馆，风回莲叶舟。
遥怜徐福辈，入海访瀛洲。
葛溪
许广渊（宋代）

樨川仙化后，溪以葛为名。水激翻空白，潭澄到底清。

山多晴倒影，雨过夜添声。月满寒光入，鱼龙患太明。
金陵杂兴二百首
苏泂（宋代）

有时幽鸟百般啼，无数阶头萱草齐。
第一怕听泥滑滑，再三莫放雨凄凄。
答张籍，因以代书
白居易（唐代）

怜君马瘦衣裘薄，许到江东访鄙夫。

今日正闲天又暖，可能扶病暂来无。
独山
释可湘（宋代）

雨洗风磨孤迥迥，树凋弃落峭巍巍。
惟兹一事无兼带，泽广如何掩得伊。
清平乐（拟太白应制）
王观（宋代）

宜春小苑。处处花开满。学得红妆红要浅。催上金车要看。君王曲宴瑶池。小舟掠水如飞。夺得锦标归去，匆匆不惜罗衣。
送郑司仓入蜀
卢照邻（唐代）

离人丹水北，游客锦城东。别意还无已，离忧自不穷。

陇云朝结还，江月夜临空。关塞疲征马，霜氛落早鸿。

潘年三十外，蜀道五千中。送君秋水曲，酌酒对清风。
秋心和任公
张鸿（唐代）

秋心原万族，有触泪先潸。倡和汝风萚，艰难彼露菅。

古人忧讽语，自得独游间。至意谁欣赏，微吟聊破闲。
次韵题南仲诗卷兼柬廷珍
周孚（宋代）

新诗可但老夫降，窥杜真能见牖窗。静夜飞泉鸣远壑，莫秋孤月印晴江。

弦从渠去虽难续，鼎自君来信可扛。银烛高张那得尔，且揩眵眼伴残缸。
游善权寺
邵璨（明代）

玉带桥边辍榻来，桧香松暖寺门开。饥猿隔涧窥红果，老鹤沿阶啄紫苔。

豪客漫夸诗胜偈，高僧自说镜非台。軞车历遍黄金界，九斗坛前趁月回。
送季德大之文登税务官任二首 其二
刘基（明代）

芃芃者麦，在彼原隰。悠悠行人，既舟既楫。海邦孔遐，云雾厌浥。

勿谓政难，克敬则立。勿□俗殊，克诚则辑。赠言不多，圣企斯及。
瑞光岩立化雀赞
李纲（宋代）

菩萨游戏于神通，六道四生咸可入。为欲化导诸有情，故于异类而出现。

谛观此雀甚微渺，每食一粒栖一枝。卑飞不出蓬蒿间，远举安知鸿鹄志。

而能坐脱与立亡，依彼金容及香火。屹然而化不震动，如以木石镌刻成。

非诸菩萨威神力，孰能现此希奇事。我观三界诸众生，惟人实具大智慧。

妄想颠倒造诸业，失身沦入横生中。重为毛群轻羽族，破碎一切诸蠕动。

虽云妙觉不销亡，无那沉迷益玄远。菩萨慈悲哀悯故，化身与彼为导师。

缘终寂灭显示人，使知佛性无有二。佛子若有瞻礼者，愿言悉发敬信心。

勇猛精进趣菩萨，皆具如是菩萨行。
西江月
高观国（宋代）

小舫半帘山色，断桥两岸秋阴。芙蓉消息已愁深。

红染云机翠锦。

几度烟波共酌，半生风月关心。飞来鸥鹭是知音。

一笑歌边醉醒。
学无学颂一十五首 其五
释印肃（宋代）

病在己而过在师，脱师离己闷胡芦。从前学解皆忘却，撞头磕脑愈心粗。
六月望日月堂老禅示仆众偈随喜愧甚
唐士耻（宋代）

江月主人清冰壶，以月名堂月不如。
门前船泊五湖客，两眼历照心与俱。
我来追凉暑云徂，牛腰大轴开我愚。
万口一辞赞叹月，还赞堂中老苾刍。
归涂昏鸦夜气作，东方拥出玉蟾车。
月堂著语何可已，金屑落眼成嗟吁。
闲居杂言用陶韵
华师召（明代）

经岁掩柴扉，端居谢尘鞅。身贱避贵人，齿衰绝妄想。

有时入山中，素心共还往。乍见询寒温，杂坐无少长。

争夸饮兴豪，不羡交道广。竟日鹿豕游，忘形其草莽。
杂诗二十二首 其五
刘敞（宋代）

勿以隋侯珠，弹雀千仞峰。勿以和氏璧，投人昏夜中。

弹雀不可期，投人未必容。大贤恶皦皦，所以明若蒙。
自惜
孟郊（唐代）

倾尽眼中力，抄诗过与人。自悲风雅老，恐被巴竹嗔。

零落雪文字，分明镜精神。坐甘冰抱晚，永谢酒怀春。

徒有言言旧，惭无默默新。始惊儒教误，渐与佛乘亲。
扇子诗
李石（宋代）

只教人喜莫教嗔，此是天公最至仁。
吹落吹开俱有意，閒花野草漫争春。
樵南硕隐篇
欧大任（明代）

梅鋗岭外秦时关，西樵以南皆仙山。硕人薖轴可望不可到，千岩万壑溪潺湲。

虹桥似宴曾孙处，龙湫即是东瓯路。台岳飞来一片霞，天窗散作晴空雾。

树树五柳丝，山山丛桂枝。何期招隐客，但咏归来辞。

白云洞口杳无极，考槃在涧差堪适。岂为山公高阳池，不知丞相平泉石。

五色清波映凤毛，双栖丹穴齐鹓翼。于陵可灌，伯成可耕，硕人且蜡樵中屐。

君不见汝南袁夏甫，身却公车步，后人袭汉三公府。

君不见襄阳庞德公，深居鹿门中，有子仕魏诸士宗。

硕人隐矣多寿祉，夏甫德公亦如此。
正月二十八日避难至海陵从先流寓兄弟之招仍
晁说之（宋代）

百困身犹在，尪羸怯镜看。
干戈朝食拙，风雨夜眠难。
天际旄头远，淮南春首寒。
病夫药裹外，兄弟为谋安。
杨伯子见访惠示两诗因次韵并呈诚斋
张镃（宋代）

自作诗中祖，翁难子更难。
波澜千偈阔，光焰九霄寒。
觅著由来远，成时自好看。
头头见成字，谁道要吟安。